b"\n_START_ARTICLE_\nVilatge de Panissars\n_START_SECTION_\nHist\xc3\xb2ria\n_START_PARAGRAPH_\nLa documentaci\xc3\xb3 existent mostra que l'alou de Panissars pertanyia, l'any 878, a Santa Maria d'Arles, i que en aquell moment era del terme d'Agullana. El 881 fou Carlemany qui confirmava aquesta possessi\xc3\xb3: in Aguliana, ubi dicitur Pananiares. En una butlla papal del 1011 s'esmenta per primer cop l'esgl\xc3\xa9sia de Santa Maria de Panissars, la qual, segons es llegeix en el document, havia estat fundada sota la protecci\xc3\xb3 del comte de Besal\xc3\xba, Bernat Tallaferro, i de l'abat d'Arles._NEWLINE_El 1097 el lloc i el priorat passaren a ser possessi\xc3\xb3 del monestir de Santa Maria de Ripoll, que hi fund\xc3\xa0 una instituci\xc3\xb3 que tenia funci\xc3\xb3 hospitalera. Des de la formaci\xc3\xb3 del Regne de Mallorca, despr\xc3\xa9s del 1262, el monestir esdevingu\xc3\xa9 lloc fronterer, paper que no abandon\xc3\xa0 ja mai m\xc3\xa9s; aix\xc3\xb2 provoc\xc3\xa0 que el lloc que ocupava el monestir pass\xc3\xa9s a ser conflictiu en qualsevol contesa b\xc3\xa8l\xc2\xb7lica, amb pas sovintejat d'ex\xc3\xa8rcits i establiment d'aquarteraments. A finals del XVII, el monestir, l'esgl\xc3\xa9sia i el vilatge estaven abandonats, fou enderrocat el 1683, i moltes de les seves pedres van servir per aixecar el castell de Bellaguarda.\n_START_SECTION_\nLes restes del vilatge\n_START_PARAGRAPH_\nEn el basament occidental del monument rom\xc3\xa0, a ponent del priorat, hi ha un conjunt de petites estances que corresponen a un h\xc3\xa0bitat medieval. Es tracta d'unes peces senzilles i molt pobres, amb murs de 60 cm de gruix que marquen unes estances rectangulars fetes amb pedra i fang. Aix\xc3\xad mateix, s'hi conserven nombrosos fragments de teules procedents de les cobertes d'aquests estances."